ATP30 พุ่งเกือบ 8% หลังงบ Q2 โตกว่า 2 เท่าตัว โบรกฯแนะ “ซื้อ” ชูเป้า 1.95 บ.
ATP30 พุ่งปรี๊ดเกือบ 8% หลังงบ Q2 โตกว่า 2 เท่าตัว ล่าสุด เวลา 10.27 น. อยู่ที่ระดับ 1.77 บ. บวก 0.13 บ. หรือ 7.93% ด้วยมูลค่าซื้อขาย 42.28 ลบ. ด้าน บล.เมย์แบงก์ กิมเอ็ง (ประเทศไทย) แนะนำ "ซื้อ" ชูเป้า 1.95 บ./หุ้น มองงบ Q3/59 ยังโตต่อเนื่อง
4 ส.ค. 2559

ผู้สื่อข่าวรายงานว่าราคาหุ้นบริษัท เอทีพี 30 จำกัด (มหาชน) หรือ ATP30 ณ เวลา 10.27 น. อยู่ที่ระดับ 1.77 บาท บวก 0.13 บาท หรือ 7.93% สูงสุด 1.83 บาท ต่ำสุด 1.76 บาท ด้วยมูลค่าซื้อขาย 42.28 ล้านบาท ขณะที่ดัชนีตลาดหุ้นไทยโดยรวมบวก 0.11%
 
โดยราคาหุ้นปรับตัวขึ้นแรงหลังบริษัทประกาศงบไตรมาส 2/59 มีกำไรเพิ่มขึ้นกว่า 2 เท่าตัว หรือ 206% มาที่ มาที่ 7.20 ลบ. จากปีก่อน 2.35 ลบ. หลังรายได้เพิ่มและค่าใช้จ่ายทางการเงินลดลง ขณะที่ 6 เดือนแรกกำไรเพิ่ม 160% อยู่ที่ 10.52 ลบ. จากปีก่อน 4.04 ลบ.
นอกจากนี้ บริษัทยังได้รับความเชื่อมั่นและความไว้วางใจจากทั้งลูกค้าเก่าและลูกค้าใหม่ที่เข้ามาใช้บริการเพิ่มมากขึ้น ทำให้บริษัทมั่นใจว่าแนวโน้มธุรกิจในไตรมาส 3 ยังขยายตัวในเกณฑ์ดี ผลักดันให้รายได้ในปีนี้เติบโตได้ตามเป้าหมายที่วางไว้ไม่น้อยกว่า 15%
ด้านเมย์แบงก์ กิมเอ็ง (ประเทศไทย) ระบุในบทวิเคราะห์ (4 ส.ค.) แนะนำ “ซื้อ” ราคาเป้าหมาย 1.95 บาท/หุ้น โดยมองว่าแนวโน้มผลการดำเนินงานไตรมาส 3/59 กำไรสุทธิจะทำสถิติใหม่ต่อ จากการรับรู้รายได้ของสัญญาใหม่ที่เริ่มในไตรมาส 2/59 ได้เต็มไตรมาส 3 ผนวกกับการผ่านพ้นช่วงชะลอการผลิตในนิคมอุตสาหกรรมตะวันออกอีกด้วย